
ΔΕΛΤΙΟ ΤΥΠΟΥ
«Ανακάλυψε το ταλέντο σου»: Η Όλγα Παπακυριακού επελέγη ως Πρέσβειρα της Ελλάδας για την Ευρωπαϊκή Εβδομάδα Επαγγελματικών Δεξιοτήτων 2018
Αθήνα, 4 Οκτωβρίου 2018 – Η κα. Όλγα Παπακυριακού Μεταπτυχιακή Παιδιατρική Νοσηλεύτρια με εξειδίκευση στην Αιμοδοσία, επελέγη ως Πρέσβειρα για να αντιπροσωπεύσει  την Ελλάδα στην Ευρωπαϊκή Εβδομάδα Επαγγελματικών Δεξιοτήτων 2018  που θα διεξαχθεί στη Βιέννη 5-9 Νοεμβρίου. Η Εβδομάδα, η οποία διοργανώνεται από την Ευρωπαϊκή Επιτροπή, θα συμπεριλάβει εκατοντάδες εκδηλώσεις σε ολόκληρη την ΕΕ με στόχο την ανάδειξη των πλεονεκτημάτων που παρέχει η Επαγγελματική Εκπαίδευση και Κατάρτιση (ΕΕΚ) στους ανθρώπους όλων των ηλικιών. «Ανακάλυψε το ταλέντο σου!» είναι το σύνθημα της εκστρατείας και η κα Παπακυριακού που επέλεξε την εκπαιδευτική διαδρομή της επαγγελματικής εκπαίδευσης, επιδιώκει να αναδείξει ότι η ΕΕΚ και η μαθητεία αποτελούν μια έξυπνη επιλογή, οδηγώντας άμεσα σε θέσεις εργασίας υψηλής ποιότητας και στην αύξηση της απασχόλησης. 
Η κα Παπακυριακού είναι επίσης ραδιοφωνική παραγωγός της εκπομπής «Είναι στο χέρι. Σώσε μια ζωή» στο δημοτικό ραδιόφωνο του Δήμου Ηρακλείου Αττικής και συγγραφέας  ενός βιβλίου αφιερωμένου στην εθελοντική αιμοδοσία με τίτλο «Κόκκινη Κλωστή Δεμένοι. Η Σταγονούλα και ο Πήγασος» και  συμμετέχει σε μια ομάδα Πρεσβευτών από διαφορετικά κράτη μέλη της ΕΕ που προσφέρθηκαν να ενημερώσουν τις χώρες τους σχετικά με την ΕΕΚ. Η κα Παπακυριακού επελέγη για αυτόν τον διακεκριμένο ρόλο από την Ευρωπαϊκή Επιτροπή και τις εθνικές αρχές της Ελλάδας λόγω του δυναμικού προφίλ της .
Σχετικά με την πρωτοβουλία δηλώνει:
 «Είναι τιμή μου να αναλάβω το ρόλο της Πρέσβειρας της Ελλάδας στο πλαίσιο της Ευρωπαϊκής Εβδομάδας Επαγγελματικών Δεξιοτήτων 2018, ο οποίος ρόλος είναι πολύ σημαντικός και γεμάτος ευθύνες . Θα συνεργαστώ στενά με την Ευρωπαϊκή Επιτροπή για την ενημέρωση σχετικά με αυτήν τη σημαντική πρωτοβουλία στη χώρα μας. Οι επαγγελματικές δεξιότητες και η μαθητεία μπορούν να βοηθήσουν τους ανθρώπους να ανακαλύψουν το ταλέντο τους και το επάγγελμα που τους ταιριάζει. Μπορούν να ανοίξουν πόρτες σε πάρα πολλά επαγγέλματα και τέχνες, καθώς ο κατάλογος των δυνατοτήτων είναι πολύ μεγάλος. Να θυμάστε ότι η επαγγελματική εκπαίδευση και κατάρτιση αποτελεί μια ευκαιρία για τους ανθρώπους όλων των ηλικιών. Ποτέ δεν είναι αργά να μάθει κανείς. Η Ευρωπαϊκή Εβδομάδα Επαγγελματικών Δεξιοτήτων, είναι μια εξέδρα στην οποία αναδεικνύουμε τις σημαντικές δυνατότητες που προσφέρει η Επαγγελματική Εκπαίδευση και Κατάρτιση και βοηθά τους νέους να κάνουν τη σωστή επιλογή σπουδών που τους ταιριάζει.
Η Marianne Thyssen, Επίτροπος της ΕΕ αρμόδια για την Απασχόληση, τις Κοινωνικές Υποθέσεις, τις Δεξιότητες και την Εργασιακή Κινητικότητα, δήλωσε: 

«Είναι μεγάλη μας χαρά που η κα Παπακυριακού αποδέχτηκε τον ρόλο της Πρέσβειρας για την Ευρωπαϊκή Εβδομάδα Επαγγελματικών Δεξιοτήτων που θα διεξαχθεί τον Νοέμβριο. Είμαι απόλυτα πεπεισμένη ότι η επαγγελματική εκπαίδευση και κατάρτιση αποτελεί μια εξαιρετική πρώτη επιλογή για μια πρώτης τάξεως σταδιοδρομία και γνωρίζω ότι η κα Παπακυριακού συμμερίζεται τη δέσμευσή μας να μεταδώσουμε αυτό το μήνυμα με ηχηρό και ξεκάθαρο τρόπο.»
Το περασμένο έτος, πραγματοποιήθηκαν περισσότερες από 1.500 εκδηλώσεις σε 45 χώρες κατά τη δεύτερη διοργάνωση της Ευρωπαϊκής Εβδομάδας Επαγγελματικών Δεξιοτήτων. Η Εβδομάδα του 2018 αναμένεται να προσελκύσει ακόμη περισσότερες. Κατά το περασμένο έτος, η εκστρατεία στα μέσα κοινωνικής δικτύωσης είχε απήχηση συνολικά σε περισσότερους από 15 εκατομμύρια ανθρώπους.
Στατιστικά στοιχεία για την ΕΕΚ: Ευρώπη

· Ποσοστό 60% των αποφοίτων ΕΕΚ βρίσκουν την πρώτη τους μακροχρόνια θέση εργασίας εντός ενός μήνα από την ολοκλήρωση των σπουδών τους (το ποσοστό αυξάνει σε 80% μετά από έξι μήνες)

· Ποσοστό 85% των σπουδαστών των προγραμμάτων επαγγελματικής εκπαίδευσης και κατάρτισης είναι ικανοποιημένοι από τις δεξιότητες που απέκτησαν
· Οι νέες θέσεις εργασίας για άτομα με υψηλή ειδίκευση αναμένεται να αυξηθούν κατά 21% το διάστημα μεταξύ 2015 και 2025, ενώ θα υπάρχουν 17% λιγότερες ευκαιρίες για εργαζόμενους χαμηλής ειδίκευσης
· Περισσότεροι από 120.000 εκπαιδευόμενοι και μαθητευόμενοι και περίπου 20.000 μέλη του προσωπικού επωφελούνται από ευκαιρίες ευρωπαϊκής κινητικότητας κάθε χρόνο
· Το Ευρωπαϊκό Κοινωνικό Ταμείο επενδύει 6,7 δισεκατομμύρια ευρώ στην ΕΕΚ και 7,2 δισεκατομμύρια ευρώ στη δια βίου μάθηση (2014-2020)

